ፖሊስ በኢድ በአል ሁከት በፈጠሩ ወገኖች ላይ የወሰደው እርምጃ አግባብነት የለውም ሲሉ የሰማያዊና የአንድነት ፓርቲዎች አስታወቁ
አዲስ አበባ፤ ነሐሴ 4/2005 (ዋኢማ) – ፖሊስ በኢድ በአል ሁከት በፈጠሩ ወገኖች ላይ የወሰደው እርምጃ አግባብነት የለውም ሲሉ ሰማያዊ ፓርቲና የአንድነት ለዲሞክራሲና ለፍትህ ፓርቲ አስታወቁ።1434ኛው የኢድ አልፈጥር በአል በአዲስ አበባ ሲከበር ሀይማኖታዊ በአሉን ሽፋን አድርገው ፖለቲካዊና ህገ መንግስቱን የሚጥስ አጀንዳ ሲያራምዱ ነበር ያላቸውን አክራሪዎች  ፖሊስ በቁጥጥር ስር ማዋሉ ይታወሳል፡፡ጉዳዩንም አጣርቶ ለሚመለከተው የህግ አካል እንደሚያቀርብም የፌደራል ፖሊስ በመግለጫው አመልክቷል፡፡ይህም የፖሊስ እርምጃ አሳዝኖኛል ነው ያለው የሰማያዊ ፓርቲ ባወጣው መግለጫ፡፡ፓርቲው እንዳለው መንግስት በሀይማኖት ጉዳይ ጣልቃ መግባቱን አቁሞ ያሰራቸውን የእስልምና እምነት መፍትሄ አፈላላጊ ኮሚቴ አባላትን እንዲፈታ ጠይቋል፡፡በተመሳሳይ መልኩም የትናንትናውን  የፖሊስ እርምጃ ትክከለኛ አለመሆኑን የአንድነት ለዲሞክራሲና ለፍትህ ፓርቲ ዋና ፀሀፊ አቶ አስራት ጣሴ ገልፀዋል፡፡የመንግስት ኮሚኒኬሽን ጉዳዮች ጸ/ቤት ምክትል ሀላፊ አቶ ሽመልስ ከማል በበኩላቸው ተቃዋሚ ፓርቲዎች እና አክራሪዎች የጋራ የሆነ ፖለቲካዊ አጀንዳቸውን ለማራመድ የሚሰሩ በመሆናቸው ፖሊስ ትናንት የወሰደውን እርምጃ መቃወማቸው የሚገርም አይደለም ብለዋል፡፡እንደ ኢሬቴድ ዘገባ አቶ ሽመልስ እንዳሉት በ1434ኛው የኢድ አል ፈጥር በአል ላይ ህዝቡ ብጥብጥና  ሁከትን እንደማይቀበል አረጋግጧል፡፡